## Nomenklatura šumarskih proizvoda i usluga - NŠPU 98 s Metodološkim uputama za tromjesečne izvještaje šumarstva

### NN 46/1998 (2.4.1998.), Nomenklatura šumarskih proizvoda i usluga - NŠPU 98 s Metodološkim uputama za tromjesečne izvještaje šumarstva

# **DRŽAVNI ZAVOD ZA STATISTIKU**

Na temelju članka 12. Zakona o državnoj statistici ("Narodne novine"
broj 52/94) Državni zavod za statistiku određuje

## **NOMENKLATURU**

### **ŠUMARSKIH PROIZVODA I USLUGA -NŠPU 98 S METODOLOŠKIM UPUTAMA ZA TROMJESEČNE IZVJEŠTAJE ŠUMARSTVA1 (ŠUM-22/3M, ŠUM-23/3M, ŠUM-24/3M)**

**I. OPĆI DIO (DEFINICIJE)**

***1.1. Pojam šumarstva***

Pojam **šumarstva** definiran je Nacionalnom klasifikacijom djelatnosti
- NKD, koja je na snazi od 1. siječnja 1995. ("Narodne novine", broj 6/1995
i revidirane verzije "Narodne novine" broj 3/97 i 7/97), te njezinim područjem
A - Poljoprivreda, lov i šumarstvo i odjeljkom 02 - Šumarstvo, sječa drva
i usluge povezane s njima.

***1.2. Cilj i predmet istraživanja***

**Cilj** je tromjesečnih statističkih istraživanja šumarstva (ŠUM-22/3M),
ŠUM-23/3M i ŠUM-24/3M) osiguranje **temeljnih pokazatelja o proizvodnji
šumarstva i ulaganjima u proizvodnju šumarstva** u Republici Hrvatskoj,
koji služe kao osnovica za utvrđivanje njihove dinamike promjena tijekom
vremena kao i predviđanja njihovog rasta i razvoja. Stoga je cilj ovih
istraživanja zadovoljavanje potreba korisnika kako u Republici Hrvatskoj
tako i onih u međunarodnoj statistici, za točnim, pouzdanim i međunarodno
usporedivim podacima u proizvodnji šumarstva, te izvršavanje obveza DZS-a
u svezi s međunarodnom razmjenom harmoniziranih statističkih podataka.

**Predmet** tromjesečnih istraživanja šumarstva jesu: podaci o proizvedenim
količinama, zalihama i prodaji šumarskih proizvoda u naturalnim jedinicama
mjere, prikazani na temelju Nomenklature šumarskih proizvoda i usluga -
NŠPU 98 koja je sastavni dio ovih standarda; podaci o posječenoj bruto
masi; utrošenim sredstvima za zaštitu šuma; utrošku goriva i električne
energije; utrošku šumarskih sadnica, gnojiva i sredstava za poboljšavanje
tla; vrijednosti utrošenog materijala za održavanje i popravke; vrijednosti
izvršenih usluga povezanih sa šumarstvom i sječom drva i broj zaposlenika
u šumarstvu i sječi drva, te uslugama povezanima s njima.

***1.3. Statističke jedinice***

Statističke jedinice su sve pravne i fizičke osobe koje su prema Nacionalnoj
klasifikaciji djelatnosti razvrstane u područje A - Poljoprivreda, lov
i šumarstvo i njegov odjeljak 02 - Šumarstvo i sječa drva te usluge povezane
s njima, kao i pravne i fizičke osobe koji nisu razvrstane u šumarstvo
i sječu drva, ali imaju dijelove koji obavljaju djelatnost šumarstva i
sječe drva ili usluga povezanih s njima, bez obzira na to jesu li pravno
konstituirani ili nisu.

Statističke jedinice također su i obrtnici kao i fizičke osobe - vlasnici
šuma, ako obavljaju djelatnost šumarstva i sječe drva ili usluga povezanih
s njima kako je definirana područjem A i odjeljkom 02 u Nacionalnoj klasifikaciji
djelatnosti - NKD.

Statističke jedinice za koje se podnose tromjesečni izvještaji ŠUM-22/3M,
ŠUM-23/3M i ŠUM-24/3M neposredno određuje Državni zavod za statistiku RH
uz pomoću adresara statističkih jedinica za navedene izvještaje.

***1.4. Izvještajne jedinice***

Izvještajne jedinice za koje se podnose izvještaji ŠUM-22/3M, ŠUM-23/3M
i ŠUM-24/3M su uprave šuma javnog poduzeća "Hrvatskih šuma" i drugih pravnih
i fizičkih osoba koje su razvrstane u djelatnosti kako je definirana područjem
A - Poljoprivreda, lov i šumarstvo i odjeljkom 02 - Šumarstvo, sječa drva
i usluge povezane s njima, kao i one pravne i fizičke osobe koje su razvrstane
u druge djelatnosti, a obavljaju djelatnost šumarstva i sječe drva te usluga
povezanih s njima. Isto tako izvještajne su jedinice obrtnici ako obavljaju
navedenu djelatnost kao i vlasnici privatnih šuma čak i ako obavljaju navedenu
djelatnost pretežno za vlastite potrebe.

***1.5. Obuhvat***

Izvještajem **ŠUM-22/3M** o iskorištavanju **državnih šuma** prikupljaju
se podaci na razini uprave šuma javnog poduzeća "Hrvatske šume" i ostalih
pravnih i fizičkih osoba ili njihovih dijelova koji obavljaju djelatnost
kako je definirana odjeljkom 02 - Šumarstvo i sječa drva po NKD-u te usluge
povezane s njima, prema adresaru DZS-a. Podaci za adresar preuzeti su iz
baze podataka ZAP-a i drugih sekundarnih izvora. Izvještaj se popunjava
po teritorijalnom načelu - na razini županija ispunjava se jedan izvještaj
za sve uprave šuma unutar iste županije. Isto tako ako neka pravna ili
fizička osoba ili njezini dijelovi imaju šumu na području različitih županija,
dužni su sastaviti izvještaj za svaku županiju posebno.

Izvještajem **ŠUM-23/3M** o iskorištavanju šuma od **obrtnika**
i izvještajem **ŠUM-24/3M** o iskorištavanju privatnih šuma od **vlasnika
šume** prikupljaju se podaci o proizvodnji i prodaji šumarskih proizvoda,
te uslugama povezanima s njima. Za izvještaj ŠUM-23/3M obuhvat se utvrđuje
na temelju informacija preuzetih iz baze podataka Porezne uprave. Preuzimaju
se osnovni podaci za obrtnike koji obavljaju navedenu djelatnost, i to
JMBG, naziv i adresni podaci te podrazred djelatnosti prema NKD-u, kako
bi se izradio adresar izvještajnih jedinica na osnovi kojega će se izvršiti
distribucija i koncentracija navedenog izvještaja. Obuhvat za istraživanje
ŠUM-24/3M utvrđuje javno poduzeće "Hrvatske šume", kao izvještajna jedinica,
na osnovi evidencije o sječi.

Izvještajima ŠUM-22/3M, ŠUM-23/3M i ŠUM-24/3M potrebno je osigurati
dovoljan broj izvještajnih jedinica, koje se bave iskorištavanjem državnih
i privatnih šuma te uslugama povezanima s njim, tako da te statističke
jedinice sudjeluju s najmanje 90% u (bruto) domaćem proizvodu NKD razreda
02.01 - Šumarstvo i sječa drva i 02.02. - Usluge povezane sa šumarstvom
i sječom drva.

***1.6. Vrijeme i metoda istraživanja***

Popunjene izvještaje ŠUM-23/3M, ŠUM-23/3M i ŠUM-24/3M izvještajne jedinice
dostavljaju nadležnom statističkom tijelu u roku koji im ono odredi, a
na temelju Programa statističkih istraživanja Republike Hrvatske.

Za ova istraživanja koristi se izvještajna metoda.

Izvještajne jedinice daju odgovarajuće podatke na obrascu ŠUM-22/3M,
ŠUM-23/3M i ŠUM-24/3M na osnovi evidencije o proizvodnji i prodaji šumarskih
proizvoda, posječenoj bruto masi, količinama utrošenih sredstava za zaštitu
šuma, goriva i električne energije, šumarskih sadnica, gnojiva i sredstava
za poboljšavanje tla, vrijednosti utrošenog materijala za održavanje i
popravak kao i vrijednosti izvršenih usluga povezanih sa šumarstvom i sječom
drva, te broju zaposlenika, a razina detaljnosti za koju se traže podaci
ovisi o statističkim jedinicama za koje se podaci iskazuju.

***1.7. Organizacija provedbe statističkog istraživanja***

U provođenju istraživanja sudjeluje Državni zavod za statistiku Republike
Hrvatske, županijski uredi za statistiku i njihove ispostave. Državni zavod
za statistiku izrađuje nomenklature, metodološke upute i kontinuirano osigurava
stručnu pomoć područnoj statistici, sastavlja adresar statističkih jedinica,
tiska i distribuira obrasce i druge materijale potrebne za provedbu istraživanja
u županijske urede za statistiku i njihove ispostave. DZS koncentrira materijal,
kontrolira točnost i potpunost podataka, unosi podatke na magnetni medij,
obavlja računsku i logičku kontrolu podataka, obrađuje te analizira prve
rezultate istraživanja i objavljuje podatke.

Državni zavod za statistiku također, neposredno obilazi statističke
jedinice, rješava metodološke probleme sa statističarima županijskih ureda
za statistiku i njihovih ispostava, a po potrebi održava i instruktaže.

Županijski uredi za statistiku i njihove ispostave distribuiraju materijal
statističkim jedinicama prema adresaru, kontroliraju točnost i potpunost
materijala, brinu o rokovima i šalju izvještaje natrag u Državni zavod
za statistiku na daljnju obradu, te na zahtjev naknadno provjeravaju iskazane
podatke u izvještaju.

Izvještajne jedinice popunjavaju izvještaje ŠUM-22/3M, ŠUM-23/3M i ŠUM-24/3M
na osnovi Nomenklature šumarskih proizvoda i usluga - NŠPU 98 i metodoloških
uputa za navedene izvještaje koji su objavljeni u ovim Narodnim novinama,
te ih vraćaju u nadležno statističko tijelo u roku koji im je ono odredilo.

***1.8. Obrada, analiza i rezultati istraživanja***

Obrada podataka za ova istraživanja vrše se na razini područja A i odjeljka
02 - Šumarstvo i sječa drva te usluge povezane s njima iz NKD-a. Državni
zavod za statistiku vrši obradu na razini Republike Hrvatske - ukupno,
na razini županija, po razredima NKD-a i detaljnoj Nomenklaturi šumarskih
proizvoda - NŠPU 98.

Primjenom Nomenklature šumarskih proizvoda i usluga - NŠPU 98 s metodološkim
uputama usklađenim s Listom karakterističnih proizvoda i usluga šumarstva
kao i metodologijom Eurostata - Statističkog ureda Europske unije (EU),
zadovoljeni su uvjeti međunarodne usporedivosti i usklađenosti potrebni
za pohranjivanje podataka u banku podataka Europske unije "NOVI CRONOS",
a time pristup i korištenje te baze za korisnike iz RH.

Rezultati obrade tromjesečnih izvještaja šumarstva objavljuju se u publikacijama
koje su utvrđene Programom publiciranja DZS-a koji se objavljuje svake
godine, a to su:

- Priopćenja

- Mjesečno statističko izvješće

- Statistički ljetopis.

**II. UPUTE ZA ISPUNJAVANJE TROMJESEČNIH IZVJEŠTAJA ŠUMARSTVA
ŠUM-22/3M, ŠUM-23/M i ŠUM-24/M**

**Tko je dužan dostaviti podatke, kako i do kada.** Izvještaji ŠUM-22/3M,
ŠUM-23/3M i ŠUM-24/3M dostavljaju se DZS-u tromjesečno, a popunjavaju ga
izvještajne jedinice ("Hrvatske šume" i dr. pravne i fizičke osobe te obrtnici)
za prvo tromjesečje (siječanj-ožujak), drugo tromjesečje (travanj-lipanj),
treće tromjesečje (srpanj-rujan) i četvrto tromjesečje (listopad-prosinac)
izvještajne godine.

Izvještaji se ispunjavaju na razini uprave šuma i županije.

Za iskorištavanje **državnih šuma** ispunjava se izvještaj **ŠUM-22/3M,**a ispunjavaju ga **uprave šuma**, koja upravljaju i gospodare šumama
u državnom vlasništvu, bez obzira na to jesu li šumarstvo i sječa drva
te usluge povezane s njima, njihova glavna ili sporedna djelatnost. Uprave
šuma ispunjavaju izvještaj na razini županije i posebno za one šume koje
se nalaze na području druge županije, a pripadaju dotičnoj upravi šuma.
Isto tako ŠUM-22/3M ispunjavaju i druge pravne osobe ili njihovi dijelovi
ukoliko obavljaju djelatnost šumarstva i sječe drva ili usluge povezane
s njima, bez obzira na to je li njihova glavna ili sporedna djelatnost
i jesu li pravno konstituirani ili ne, kao i ostale pravne osobe ili njihovi
dijelovi ukoliko se bave **proizvodnjom s plantaža šumarskog drveća namijenjenih
eksploatiranju u šumarstvu i sječi drva** npr. plantaže topola i sl.,
bez obzira na to radi li se o državnim, privatnim ili zakupljenim šumama.

Za iskorištavanje državnih ili privatnih šuma od **obrtnika** ispunjava
se izvještaj **ŠUM-23/3M,** a ispunjavaju ga obrtnici bez obzira na
to jesu li šumarstvo i sječa drva te usluge povezane s njima, njihova glavna
ili sporedna djelatnost. Izvještaj se ispunjava isto tako na razini županije,
tj. ispostavlja se izvještaj za svaku županiju posebno, bez obzira na sjedište
obrta.

Za iskorištavanje privatnih šuma od **privatnih vlasnika šuma,**
ispunjava se izvještaj **ŠUM-24/3M, a ispunjavaju ga uprave šuma,**
na temelju njihove evidencije o sječi i na razini županije. Izvještaj se
ispunjava **skupno,** za sve privatne vlasnike šuma koji se bave djelatnošću
šumarstva i sječe drva na području pojedinih županija, bez obzira na to
je li iskorištavanje šuma namijenjeno njihovoj vlastitoj potrošnji ili
prodaji. Ukoliko pojedine uprave šuma ne raspolažu evidencijama o sječi
koju obavljaju privatni vlasnici, podaci će se na temelju ocjene stručnjaka
u upravama šuma procijeniti.

**Način upisivanja podataka.** Na sva pitanja (identifikacijski podaci)
uz koja su tiskane crte, odgovori se upisuju na crte. Na ostala pitanja
u izvještaju odgovara se upisivanjem brojčanih oznaka u predviđena polja.
Svi podaci u izvještaju upisuju se kao cijeli brojevi, bez decimala, i
to u jedinici mjere koja je označena u pojedinim tabelama (mł, tis. kom,
tis. kuna, broj zaposlenika, tona i dr.).

II.a UPUTE ZA ISPUNJAVANJE IZVJEŠTAJA ŠUM-22/3M (DRŽAVNE ŠUME)

1. PODACI O JEDINICI ZA KOJU SE PODNOSI IZVJEŠTAJ (POSLOVNI SUBJEKT)

U zaglavlju obrasca ŠUM-22/3M daju se podaci o jedinici za koju se podnosi
izvještaj.

**a) IME (tvrtka).** Poslovni subjekti razvrstani u djelatnosti područja
A - Poljoprivreda, lov i šumarstvo i odjeljak 02 - Šumarstvo i sječa drva
te usluge povezane s njima upisuju tvrtku u punom obliku, onako kako je
navedena u sudskom registru. Za dijelove poslovnih subjekata upisuje se
skraćeno ime poslovnog subjekta u čijem su sastavu te ime dijela poslovnog
subjekta prema Obavijesti o razvrstavanju poslovnih subjekata i dijelova
poslovnih subjekata, koju izdaje Državni zavod za statistiku RH.

Ukoliko za dio poslovnog subjekta nije posebno podnesena prijava o razvrstavanju,
potrebno je navesti ime dijela poslovnog subjekta koje upućuje na djelatnost
šumarstva, sječe drva ili usluga povezanih s njima, koju taj dio poslovnog
subjekta obavlja.

**b) MATIČNI BROJ IZ REGISTRA POSLOVNIH SUBJEKATA.** Upisuje se matični
broj poslovnog subjekta, a za dijelove poslovnog subjekta i redni broj
dijela poslovnog subjekta iz Obavijesti o razvrstavanju poslovnih subjekata
i dijelova poslovnih subjekata, a koju izdaje Državni zavod za statistiku
RH.

**c) ŽUPANIJA, GRAD/OPĆINA, ULICA I BROJ.** Upisuju se adresni podaci
poslovnog subjekta.

**d) DJELATNOST (podrazred).** Upisuje se brojčana oznaka djelatnosti
poslovnog subjekta, odnosno dijela poslovnog subjekta prema nacionalnoj
klasifikaciji djelatnosti - NKD, a iz Obavijesti o razvrstavanju Državnog
zavoda za statistiku (Narodne novine br. 3/97).

2. SADRŽAJ IZVJEŠTAJA ŠUM-22/3M

**Tabela 1. Proizvodnja i prodaja šumarskih proizvoda, u izvještajnom
tromjesečju**

**Tabelu 1** ispunjavaju uprave šuma poduzeća "Hrvatske šume" i dr.
pravnih i fizičkih osoba ili njihovih dijelova koji se bave iskorištavanjem
šuma, odnosno obavljaju djelatnost sječe u šumama ili izvan njih; uključeno
je i iskorištavanje dubećih zaliha drva na oraničnim površinama, u drvoredima,
u zaštitnim pojasima, kao i na plantažama drveća.

Tabelu 1 ispunjavaju izvještajne jedinice na temelju ***Nomenklature
šumarskih proizvoda i usluga - NŠPU 98,*** čija je razina potrebne
detaljnosti proizvoda već upisana u tabeli, zajedno s jedinicom mjere u
kojoj se podaci trebaju iskazati.

**Stupci 1, 2 i 3**

**U stupcu 1** upisana je šifra - brojčana oznaka proizvoda, **u
stupac 2** naziv proizvoda, a u **stupac 3** oznaka jedinice mjere
u kojoj je obvezatno iskazivanje podataka.

Šifra šumarskog proizvoda sastoji se od devet brojčanih oznaka. Prvih
šest oznaka preuzeto je iz Klasifikacije proizvoda po djelatnostima - KPD
RH (objavljene u Narodnim novinama 68/97), sljedeće dvije izvorno su preuzete
iz "Liste karakterističnih proizvoda šumarstva", koju je izradio Eurostat
(Statistički ured Europske unije), dok je posljednja deveta, brojčana oznaka
uvedena za potrebe dodatne niže nacionalne razine detaljnosti određenog
proizvoda iz izvorne Liste EU, a prema specifičnosti strukture šumarske
proizvodnje RH (vidi dodatna pojašnjenja u svezi s NŠPU 98 u poglavlju
III. ovih uputa).

**Stupci 4, 5 i 6**

Podaci u stupcima 4, 5 i 6 iskazuju se na osnovi izvršenog premjera
šumarskih proizvoda.

**U stupcu 4** iskazuju se podaci o proizvedenim količinama šumarskih
sortimenata (proizvoda) prema NŠPU 98, a za koje je stupanj detaljnosti
definiran već upisanim šiframa, nazivima i jedinicama mjere na izvještaju
(stupci 1, 2 i 3). Podaci se iskazuju za količine proizvedene u izvještajnom
tromjesečju (ne kumulirano odnosno od početka godine). Ovdje je uključena
i proizvodnja neprerađenih proizvoda s plantaža unutar šuma ili izvan njih
npr. plantaže topola, plantaže pitomog kestena ili oraha koje se uzgajaju
primarno radi drva, šumarskih rasadnika koji se uzgajaju u šumama za vlastite
potrebe uprava šuma. Podaci o proizvedenim količinama pojedinih šumarskih
proizvoda uzimaju se na temelju evidencije uprave šuma o sječi. Ako proizvodi
prolaze kroz skladište neprerađenog drva vlastite proizvodnje, podatke
o proizvodnji treba preuzeti iz knjigovodstvenih evidencija, ukoliko se
vode pri stovarištima ili skladištima i ukoliko izvještajne jedinice njima
raspolažu.

**U stupcu 5** iskazuju se količine zaliha proizvedenih sortimenata
(proizvoda), sa stanjem posljednjeg radnog dana u izvještajnom tromjesečju.
Zalihe se iskazuju ukupno bez obzira na to nalaze li se kod panja, na privremenom
ili glavnom stovarištu.

Ovdje se iskazuju samo vlastite zalihe proizvedenih šumarskih proizvoda
izvještajne jedinice koji su namijenjeni prodaji. Ne iskazuju se količine
zaliha namijenjenih vlastitoj intermedijarnoj potrošnji, već isključivo
zalihe namijenjene tržištu.

Matematički se zalihe, u normalnim okolnostima, mogu prekontrolirati
sljedećom formulom:

|  |
| --- |
| zalihe posljednjeg radnog dana prethodnog tromjesečja +         proizvodnja u izvještajnom tromjesečju - prodaja u      izvještajnom tromjesečju = zalihe na kraju tromjesečja |

**U stupcu 6** iskazuju se podaci o prodanim količinama šumarskih
proizvoda, za svaki proizvod prikazan u stupcu 4, u izvještajnom tromjesečju
(a nikako od početka godine odnosno kumulirano). Ukoliko dođe do povrata
prodanih količina, izvještajna jedinica treba dostaviti ispravak za prethodna
tromjesečja, kako bi DZS mogao ispraviti kumulativ koji će se formirati
obradom podataka na elektronskom mediju. Pod prodanim proizvodima treba
prikazati, uz proizvode prodane trećim licima, i proizvode za vlastitu
izgradnju (npr. trupci za izgradnju nastamba u šumi za zaposlenike), davanja
zaposlenicima u naturi te proizvode za reprodukcijsku potrošnju u izvještajnoj
jedinici (npr. šumarske sadnice iz rasadnika).

**Tabela 2. POSJEČENA BRUTO DRVNA MASA U IZVJEŠTAJNOM TROMJESEČJU**

**Posječena bruto drvna masa** obuhvaća posječene trupce (listača
i četinjača), jamsko drvo (listača i četinjača), ostalo dugo drvo (listača
i četinjača), prostorno drvo (listača i četinjača), ogrjevno drvo (listača
i četinjača), te ostalo grubo obrađeno drvo. U bruto drvnu masu ulazi otpadak
i gubitak koji nastaje prilikom sječe. Podaci za ovu tabelu dobiju se na
temelju izrađene neto drvne mase uvećane za planirani otpad.

INTERMEDIJARNA POTROŠNJA STATISTIČKE JEDINICE

**Tabele 3, 4, 5 i 6** odnose se na intermedijarnu potrošnju dobara
i usluga (inputa u proizvodnju) statističke jedinice, iskazanu u naturalnim
jedinicama mjere (tabele 3-5) ili vrijednosno (tabela 6).

Pod intermedijarnom potrošnjom iskazat će se u ovom izvještaju **količine
nabavljenih dobara** i **usluga statističke jedinice,** koji su utrošeni
u cijelosti u izvještajnom tromjesečju za proizvodnju u šumarstvu (sječe)
i usluge povezane s tim, bez obzira na to jesu li domaćeg ili uvoznog porijekla
(tabele 3-5).

Vrijednost nabavljenih količina dobara i usluga iskazuje se u nabavnim
cijenama za srodna dobra i usluge na dan kada su "de facto" utrošene, odnosno
kada ulaze u proizvodnju u šumarstvu (sječa) i usluge povezane s tim (tabela
4).

Pod intermedijarnom potrošnjom ne smatra se, tj. isključuje se

- fiksna aktiva (zgrade, strojevi i oprema, plantaže drveća) čija se
potrošnja u statističkoj jedinici treba iskazati kao potrošnja fiksnog
kapitala

- potrošnja dobara i usluga utrošena i proizvedena u istoj statističkoj
jedinici (tržišno načelo)

- potrošnja trajnih kapitalnih dobara (osim sitnog alata i trajnih kapitalnih
dobara male vrijednosti).

|  |
| --- |
| Sve definicije i pojmovi usklađeni su s pojmovima i defini-     cijama iz **Priručnika za ekonomske račune šumarstva Eu-        ropske unije - EAF,** Luxemburg studeni 1997. |

**Tabela 3. KOLIČINE UTROŠENIH SREDSTAVA ZA ZAŠTITU ŠUMA U IZVJEŠTAJNOM
TROMJESEČJU**

**UTROŠENA SREDSTVA ZA ZAŠTITU ŠUMA.** U ovoj tabeli iskazuje se
količina nabavljenih i utrošenih kemijskih sredstava za zaštitu šuma koje
je utrošila statistička jedinica tijekom izvještajnog tromjesečja, za zaštitu
šuma od štetočina i ostalih uzročnika šteta, te očuvanja šuma za proizvodnju
u šumarstvu (sječa) i usluge povezane s tim.

Ovdje se iskazuju podaci o utrošenim količinama sredstava za zaštitu
šuma, u tonama, koja su se u cijelosti utrošila u statističkoj jedinici
radi proizvodnje u šumarstvu (sječa) i usluga povezanih s tim u izvještajnom
tromjesečju (ne kumulirane količine). Podaci se iskazuju za ukupno i prema
vrstama sredstava za zaštitu šuma:

- **redak 1 - ukupno utrošena sredstva,** zbroj redaka od 2 do 5

- **redak 2 - fungicidi,** uključuju kemijska sredstva za zaštitu
od gljivica

- **redak 3 - insekticidi,** uključuju kemijska sredstva za zaštitu
od insekata

- **redak 4 - herbicidi,** uključuju kemijska sredstva za zaštitu
od korova

- **redak 5 - ostala sredstva za zaštitu šuma,** uključuju ostale
organske i anorganske tvari.

**Tabela 4. KOLIČINA UTROŠENIH ŠUMARSKIH SADNICA, GNOJIVA I SREDSTAVA
ZA POBOLJŠANJE TLA U IZVJEŠTAJNOM TROMJESEČJU**

U ovoj tabeli iskazuje se količina nabavljenih šumarskih sadnica, gnojiva
i sredstava za poboljšavanje tla, koje je statistička jedinica utrošila
u izvještajnom tromjesečju, za proizvodnju u šumarstvu (sječa) i usluge
povezane s tim.

Podaci o utrošenim količinama šumarskih sadnica, gnojiva i sredstava
za poboljšavanje tla, iskazuju se za utrošene količine šumarskih sadnica,
gnojiva i sredstava za poboljšavanje tla, bez obzira na njihovo porijeklo
(domaće ili uvozno), ali koje su u cijelosti utrošene u izvještajnom tromjesečju,
radi održavanja ili povećavanja (npr. novim pošumljavanjem) postojećeg
šumarskog fonda namijenjenog proizvodnji u šumarstvu (sječa) i usluge povezane
s tim.

Podaci se iskazuju za ukupno i prema, na izvještaju već upisanim, nazivima
(vrstama) i jedinicama mjere (stupac 1 i 2), samo za navedeno izvještajno
tromjesečje (ne kumulirano), razvrstano prema redcima na sljedeći način:

- **šifra 011 - sadnice i podanci za sadnju za šumarstvo,** iskazuju
se količine nabavljenih sadnica i podanaka za sadnju, u tisućama komada,
koje su u cijelosti utrošene u statističkoj jedinici, u izvještajnom tromjesečju,
za proizvodnju u šumarstvu (sječa) i usluge povezane s tim.

- Ovdje se uključuju samo sadnice božićnih drvaca za proizvodnju rezanih
grana i sl. (NŠPU 98, šifra - 02.01.41.100), čija je proizvodnja obuhvaćena
pojmom šumarstva i sječe drva, dok se isključuju sadnice božićnih drvaca,
vinove loze, voćaka, ukrasnog drveća i sl., koje nisu namijenjene za proizvodnju
u šumarstvu (sječa) i usluge povezane s tim, a koje su uključene u proizvodnju
ukrasnog drveća - skupine "01.1 - Usjevi, te proizvodnja vrtlarstva i hortikulture";

- **šifra 241 - čista mineralna gnojiva,** iskazuju se količine nabavljenih
čistih mineralnih gnojiva, u tonama (npr. dušičnih, fosfornih, kalijevih
i dr.), koja su u cijelosti utrošena u statističkoj jedinici, u izvještajnom
tromjesečju, za proizvodnju u šumarstvu (sječa) i usluge povezane s tim.

- **šifra 242 - organska gnojiva,** iskazuju se ukupne količine organskih
gnojiva, u tonama, koja su u cijelosti utrošena u statističkoj jedinici,
u izvještajnom tromjesečju za proizvodnju u šumarstvu (sječa) i usluge
povezane s tim.

- **šifra 243 - ostala gnojiva,** (mješana ili kompleksna) iskazuju
se ukupno utrošene količine ostalih gnojiva u tonama, koja su u cijelosti
utrošena u statističkoj jedinici, u izvještajnom tromjesečju, za proizvodnju
u šumarstvu (sječa) i usluge povezane s tim.

- **šifra 244 - sredstva za poboljšanje tla,** iskazuju ukupne količine
sredstava za poboljšavanje tla u tonama (npr. vapno, treset, pijesak i
dr.), koja su u cijelosti utrošena u statističkoj jedinici, u izvještajnom
tromjesečju, za proizvodnju u šumarstvu (sječa) i usluge povezane s tim.

**Tabela 5. KOLIČINE UTROŠENE ENERGIJE I GORIVA U IZVJEŠTAJNOM TROMJESEČJU**

U ovoj tabeli iskazuje se količina nabavljene energije i goriva, koje
je statistička jedinica utrošila u izvještajnom tromjesečju za proizvodnju
u šumarstvu (sječa) i usluge povezane s tim.

Podaci o **utrošenim količinama energije i goriva** iskazuju se za
količine energije i goriva, bez obzira na njihovo porijeklo (domaće ili
uvozno), ali koje su u potpunosti utrošene u statističkoj jedinici u izvještajnom
tromjesečju, za proizvodnju u šumarstvu (sječa) i usluge povezane s tim.

Podaci o utrošenim količinama energije i goriva iskazuju se prema već
upisanoj šifri vrste energenta ili goriva te njihovim jedinicama mjere
za utrošak (stupci 1 i 2) u izvještajnom tromjesečju (ne kumulirano), na
sljedeći način:

- **šifra 01 - električna energija,** iskazuju se ukupne količine
električne energije, u kWh (npr. za pogon elektromotora i dr. strojeva
i opremu, rasvjetu i sl.), koja je u cijelosti utrošena u statističkoj
jedinici, u izvještajnom tromjesečju za proizvodnju u šumarstvu (sječa)
i usluge povezane s tim.

- **šifra 02 - motorna goriva,** iskazuju se ukupno utrošene količine
motornog benzina, u tonama (npr. za potrebe prijevoza unutar šuma, šumarskih
strojeva i dr.), koji je u cijelosti utrošen u statističkoj jedinici, u
izvještajnom tromjesečju za proizvodnju u šumarstvu (sječa) i usluge povezane
s tim.

- **šifra 03 - goriva za grijanje,** iskazuju se ukupno utrošene
količine mazuta u tonama (npr. za grijanje i pogon šumarskih strojeva i
dr.), koje su u cijelosti utrošene u statističkoj jedinici, u izvještajnom
tromjesečju za proizvodnju u šumarstvu (sječa) i usluge povezane s tim.

- **šifra 04 - motorna ulja i ostala maziva,** iskazuju se ukupno
utrošene količine motornih ulja i ostalih maziva, u tonama (npr. podmazivanje
šumarskih radnih strojeva i dr. opreme), koji su u cijelosti utrošeni u
statističkoj jedinici, u izvještajnom tromjesečju za proizvodnju u šumarstvu
(sječa) i usluge povezane s tim.

**Tabela 6. VRIJEDNOST UTROŠENOG MATERIJALA, ODRŽAVANJA I POPRAVAKA
U IZVJEŠTAJNOM TROMJESEČJU**

U tabeli 6 iskazuje se vrijednost nabavljenog materijala te vrijednost
izvršenih održavanja i popravaka koje je statistička jedinica utrošila
u izvještajnom tromjesečju za proizvodnju u šumarstvu (sječa) (iz tabele
1) i usluge povezane s tim (iz tabele 7).

Podaci se iskazuju za vrijednost nabavki materijala ili izvršenih usluga
održavanja i popravaka utrošenih u izvještajnom tromjesečju, u nabavnim
cijenama koje su bile uobičajene u vrijeme utroška za slične materijale
ili plaćene usluge, izraženi u **tisućama kuna,** prema sadržaju u redcima
od 1 do 4 i to:

- **redak 1 - ukupno utrošeno,** iskazuje se zbroj vrijednosti za
retke od 2 do 4;

- **redak 2 - mali alati,** iskazuje se nabavna vrijednost malih
alata (npr. ručnih alata, motornih pila i sl.), lakih priključaka i dr.
opreme male vrijednosti ***odnosno s uobičajenim vijekom trajanja manjim
od godinu dana*** (npr. crpke za vodu, mali električni motori, mali
motori s unutarnjim izgaranjem sl.), koja je u cijelosti utrošena u statističkoj
jedinici, u izvještajnom tromjesečju za proizvodnju u šumarstvu (sječa)
i usluge povezane s tim;

- **redak 3 - ostali materijali šumarski,** iskazuje se nabavna vrijednost
ostalog potrošnog materijala (npr. užadi, žica, mreža, baterija, svetiljaka,
materijala za pakiranje, radne odjeće, zaštitnih radnih čizama i sl.),
koja je u cijelosti utrošena u statističkoj jedinici, u izvještajnom tromjesečju
za proizvodnju u šumarstvu (sječa) i usluge povezane s tim;

- **redak 4 - održavanje i popravci,** iskazuje se vrijednost usluga
tekućeg održavanja i popravaka vozila, šumarskih strojeva i dr. opreme,
rezervnih dijelova za održavanje i popravke (npr. guma, oštrica za pile,
vodilica, lanaca, rezervnih dijelova za motorne pile i sl.), troškova plaćenih
usluga radnika (mehaničara, električara i dr.), kao i dr. usluga isplaćenih
na temelju ugovora trećim licima (npr. troškovi iznajmljivanja opreme ili
radne snage i sl.), a koje su u cijelosti izvršene u statističkoj jedinici,
u izvještajnom tromjesečju za proizvodnju u šumarstvu (sječa) i usluge
povezane s tim.

**Isključena je vrijednost usluga** održavanja i popravaka fiksne
aktive (šumarskih i dr. zgrada te njihovih materijalnih troškova kao i
troškova radne snage) i ne iskazuje se u ovom izvještaju.

Pri iskazivanju podataka u ovoj tabeli treba još jednom napomenuti da
se iskazuju vrijednosti vlastitih (od strane izvještajne jedinice) nabavki
materijala (redci 2 i 3) ili vrijednosti izvršenih tekućih održavanja i
popravaka strojeva, vozila i druge opreme, kao i vrijednosti ugrađenih
rezervnih dijelova ili zamjene dotrajalih dijelova, koje je isplatila statistička
jedinica trećim osobama na temelju ugovora (redak 4), za proizvodnju šumarstva
i sječe drva prikazanu u tabeli 1 ili usluga povezanih s njima prikazanih
u tabeli 7, u izvještajnom tromjesečju (ne kumulirano), nabavljenih (materijali)
ili plaćenih (usluge) trećim osobama. Ne iskazuje se vrijednost održavanja
i popravaka izvršenih od same statističke jedinice ili onih materijala
i sitnih alata koji nisu utrošeni u izvještajnom tromjesečju (ili koji
su na zalihi).

**Tabela 7. VRIJEDNOST IZVRŠENIH USLUGA U ŠUMARSTVU U IZVJEŠTAJNOM
TROMJESEČJU**

U tabeli 7. iskazuje se vrijednost usluga koje je statistička jedinica
izvršila **za račun trećih osoba i na temelju ugovora,** i koje predstavljaju
njezin output (potraživanje), a koje se odnose na usluge uzgajanja šumarskog
drveća (nova pošumljavanja, konverzije i sl.), kao i na usluge povezane
sa šumarstvom i sječom drva (rušenje stabala, piljenje drva i sl.). Isto
tako iskazuje se i vrijednost nešumarskih usluga izvršenih za račun trećih
osoba na temelju sklopljenih ugovora (usluge u vezi s lovstvom i brigom
o divljači, usluge restorana i sl.). Ovdje se **ne iskazuje** vrijednost
usluga koje je izvještajna jedinica izvršila za vlastiti račun, kao ni
iznosi koje je statistička jedinica platila trećim osobama na temelju ugovora,
a koje se prikazuju u tabeli 4 (dugovanje).

U tabeli 7. u redcima od 1 do 2 iskazuju se vrijednosti usluga u tisućama
kuna, izvršenih u izvještajnom tromjesečju, i to:

- **Ukupna vrijednost usluga,** iskazuje se zbroj vrijednosti za
retke od 1 do 2;

- **redak 1.** - vrijednost usluga u vezi s **uzgojem** drveća,
te usluge **povezane** sa šumarstvom i sječom drva, iskazuje se zbroj
vrijednosti za retke 1.1 i 1.2

- **redak 1.1** - iskazuje se vrijednost usluga koje je izvršila
statistička jedinica na temelju ugovora i za račun trećih osoba, u izvještajnom
tromjesečju, kako je definirano u KPD, potkategorijom **"02.01.06 - Usluge
uzgajanja šumarskog drveća",** a koje uključuju: sadnju, rasađivanje,
presađivanje, prorjeđivanje, inventiranje u šume, procjenu drvne mase,
zaštitu od požara i dr.;

- **redak 1.2** - iskazuje se vrijednost usluga koje je izvršila
statistička jedinica na temelju ugovora i za račun trećih osoba, u izvještajnom
tromjesečju, kako je definirano u KPD, potkategorijom **"02.02.10 - Usluge
u svezi sa sječom drva",** a koje uključuju: rušenje stabala, rezanje,
krčenje, prijevoz oblovine unutar šume i dr. usluge povezane s iskorištavanjem
(proizvodnjom) šuma;

- **redak 2. - vrijednost nešumarskih usluga.** Iskazuje se vrijednost
usluga koje je izvršila statistička jedinica na temelju ugovora i za račun
trećih osoba, u izvještajnom tromjesečju u svezi s djelatnosti koje se
ne smatraju šumarstvom i sječom drva ili uslugama povezanima s njima kao
npr. uslugama u vezi s lovstvom i brigom o divljači, uslugama prijevoza
kupcu izvan uprave šuma, uslugama hotela i restorana itd., a koje se prema
definicijama NKD-a ne mogu smatrati pomoćnim djelatnostima statističke
jedinice, a koje su neodjeljive od glavne ili sporedne djelatnosti statističke
jedinice za koju se iskazuje ovaj izvještaj, te se ne može samostalno za
njih ispostaviti poseban izvještaj.

**Tabela 8. BROJ ZAPOSLENIKA, STANJE POSLJEDNJEG DANA U IZVJEŠTAJNOM
TROMJESEČJU**

U **tabeli 8** iskazuje se **broj zaposlenika statističke jedinice**
za izvještajno tromjesečje. Podaci o broju zaposlenika iskazuju se sa stanjem
posljednjeg radnog dana u izvještajnom tromjesečju prema kadrovskoj evidenciji
bez obzira na to jesu li toga dana zaposlenici bili prisutni na poslu ili
su izostali iz posla, radi korištenja godišnjeg odmora, bolesti, slobodnih
dana i sl. U ovom izvještaju obuhvaćaju se svi zaposlenici statističke
jedinice bez obzira na status u zaposlenosti, t.j. bez obzira na to jesu
li zasnovali radni odnos na određeno ili neodređeno vrijeme ili na neki
drugi način.

U ovoj tabeli iskazuje se broj zaposlenika statističke jedinice, razvrstanih
prema opisu iz redaka od 1 do 4 i to:

- **redak 1. - Ukupno zaposlenika,** iskazuje se ukupan broj svih
zaposlenika iz kadrovskih evidencija prema stanju posljednjeg radnog dana
u izvještajnom tromjesečju na razini statističke jedinice, a matematički
je zbroj podataka u redcima od 2 do 4;

- u **redcima 2. i 3.** - iskazuju se **zaposlenici koji obavljaju
djelatnost šumarstva i sječe drva,** odnosno koji obavljaju djelatnost
iz NKD područja A i odjeljka 02 - Šumarstvo i sječa drva te usluge povezane
s njima po NKD-u, kao i zaposlenici na pomoćnim poslovima npr. raznovrsni
administrativni poslovi i sl., ukoliko su vezani uz djelatnosti šumarstva
kako je definirano NKD-om odjeljkom 02; podaci se iskazuju na sljedeći
način:

- **redak 2. - zaposlenici u proizvodnji,** iskazuje se broj osoba
koje su posljednjeg radnog dana u izvještajnom tromjesečju obavljale osnovne,
sporedne ili pomoćne poslove neposredno u upravi šuma na iskorištavanju
šuma ili uslugama povezanim s njima, kao i osobe koje su radile na utovaru
ili istovaru šumarskih proizvoda, u unutrašnjem prijevozu u okviru uprave
šuma i sl. poslovima;

- **redak 3. - zaposlenici na rukovodećim, stručnim, općim i dr. poslovima,**
iskazuju se osobe koje su posljednjeg radnog dana u izvještajnom tromjesečju
obavljale poslove menadžera i dr. rukovodilaca, šumarskih i dr. inženjera
i tehničara, komercijalista, evidentičara, administrativnog osoblja, čuvara
i dr.;

- **redak 4. - zaposlenici u nešumarskim djelatnostima,** iskazuju
se zaposlenici koji su posljednjeg radnog dana u izvještajnom tromjesečju
obavljali nešumarske djelatnosti, npr. zaposlenici na izvanšumarskom prijevozu,
zaposlenici koji obavljaju poljoprivredne, industrijske ili trgovačke djelatnosti,
zaposlenici u restoranima ili objektima za smještaj statističkih jedinica,
zaposlenici u djelatnostima u svezi s lovstvom i brigom o divljači i drugim
nešumarskim djelatnostima, a koje su neodjeljive od glavne ili sporedne
djelatnosti statističke jedinice za koju se iskazuje ovaj izvještaj, te
se ne može samostalno za njih ispostaviti poseban izvještaj.

II.b UPUTE ZA ISPUNJAVANJE IZVJEŠTAJA ŠUM-23/3M (OBRT)

Izvještaj **ŠUM-23/3M** (OBRT) za iskorištavanje državnih ili privatnih
šuma ispunjava se za **obrtnika,** a ispunjavaju ga obrtnici bez obzira
na to jesu li Šumarstvo i sječa drva te usluge povezane s njima njihova
glavna ili sporedna djelatnost.

**Statističke jedinice** za ovaj izvještaj svi su obrtnici koji se
bave proizvodnjom šumarskih proizvoda i dr. djelatnostima šumarstva kako
je definirano NKD-om područjem A - Poljoprivreda, lov i šumarstvo i njegovim
odjeljkom **"02 - Šumarstvo i sječa drva te usluge povezane s njima".**

Izvještajne jedinice, **su obrtnici koji vrše iskorištavanje šuma radi
proizvodnje šumarskih sortimenata (proizvoda) ili usluga povezanih s njima.
Izvještaj se ispostavlja za svaku županiju posebno, bez obzira na sjedište
obrta.**

Statističke jedinice - obrtnike, za koje se podnosi tromjesečni izvještaj
ŠUM-23/3M, **neposredno određuje** Državni zavod za statistiku RH uz
pomoć adresara statističkih jedinica za navedeni izvještaj. Obuhvat adresara
utvrđuje se na temelju informacija preuzetih iz baze podataka Porezne uprave.
Preuzimaju se osnovni podaci za obrtnike koji obavljaju navedenu djelatnost,
i to JMBG, naziv i adresni podaci te podrazred djelatnosti prema NKD-u.

**Tko je dužan dostaviti podatke, kako i do kada.** Izvještaj ŠUM-23/3M
dostavlja se DZS-u tromjesečno, a ispunjavaju ga izvještajne jedinice -
obrtnici, i to za prvo tromjesečje (siječanj-ožujak), drugo tromjesečje
(travanj-lipanj), treće tromjesečje (srpanj-rujan) i četvrto tromjesečje
(listopad-prosinac) izvještajne godine.

Za ovo istraživanje koristi se izvještajna metoda, a podatke popunjavaju
izvještajne jedinice - obrtnici na temelju ovih uputa.

Propunjene izvještaje ŠUM-23/3M izvještajne su jedinice dužne dostaviti
nadležnom statističkom tijelu u roku koji im ono odredi, na osnovi Programa
statističkih istraživanja za tekuću kalendarsku godinu, a obveza njegovog
ispunjavanja temelji se na Zakonu o statistici (Narodne novine, br. 52/94).

Primljene obrasce ŠUM-23/3M dužni su ispuniti obrtnici koji su obavljali
djelatnosti šumarstva i sječe drva prema danim definicijama, za izvještajno
tromjesečje.

**Obrazac ŠUM-23/3M (OBRT) ima skraćeni sadržaj** u odnosu na obrazac
ŠUM-22/3M, koji se ispunjava za pravne osobe, te se na njih također odnose
opće upute ovih statističkih standarda za šumarstvo i sječu drva (vidi
poglavlje I. i uvod za II.a).

Potrebno je **napomenuti** da smo ovim izvještajem htjeli što manje
opteretiti izvještajne jedinice - obrtnike koji su obvezatni popuniti ovaj
izvještaj. Iz tih razloga ovaj izvještaj ŠUM-23/3M, ima maksimalno skraćen
sadržaj. Njime se traže samo oni podaci od obrtnika koji su neophodni za
osiguranje reprezentativnosti i pouzdanosti statističkih informacija o
proizvodnji u šumarstvu i sječi drva, te uslugama povezanih s njima, njihovoj
intermedijarnoj potrošnji i broju zaposlenika.

Izvještajima ŠUM-22/3M, ŠUM-23/3M i ŠUM-24/3M potrebno je osigurati
dovoljan broj izvještajnih jedinica, koje se bave iskorištavanjem državnih
i privatnih šuma te usluga povezanih s njima, tako da te statističke jedinice
sudjeluju s najmanje 90% u (bruto) domaćem proizvodu razreda 02.01 - Šumarstvo
i sječa drva i 02.02 - Usluge povezane sa šumarstvom i sječom drva po NKD-u.

**Način upisivanja podataka.** Na sva pitanja (identifikacijski podaci)
uz koja su tiskane crte, odgovori se upisuju na crte. Na ostala pitanja
odgovara se upisivanjem brojčanih oznaka u predviđena polja. Svi podaci
u izvještaj se upisuju kao cijeli brojevi, bez decimala, i to u jedinici
mjere koja je označena u pojedinim tabelama (mł, tis. kom, tis. kuna, broj
zaposlenika, tona i dr.).

Podaci o vrijednosti izvršenih usluga iskazuju se u tisućama kuna, što
znači da, ako je npr. vrijednost izvršenih usluga u nekom tromjesečju 30.000
kuna, u predviđeno polje treba upisati

|  |
| --- |
| 30. |

**1. PODACI O JEDINICI ZA KOJU SE PODNOSI IZVJEŠTAJ (OBRTNIK)**

U zaglavlju obrasca ŠUM-23/3M daju se podaci o jedinici za koju se podnosi
izvještaj.

**a) IME (tvrtka) OBRTA.** Upisuje se ime obrtničke tvrtke u punom
obliku ili skraćeno ime, onako kako je navedeno u obrtničkom registru.

**b) JMBG vlasnika obrta.** Upisuje se jedinstveni matični broj vlasnika
obrta.

**c) ŽUPANIJA, GRAD/OPĆINA, ULICA I BROJ.** Upisuju se adresni podaci
za sjedište obrta.

**d) DJELATNOST (podrazred).** Upisuje se brojčana oznaka djelatnosti
obrtnika prema Nacionalnoj klasifikaciji djelatnosti - NKD (Narodne novine
br. 3/97), a prema bazi podataka Porezne uprave. Ukoliko obrtnik ne raspolaže
informacijom o nazivu i brojčanoj oznaci podrazreda djelatnosti prema NKD-u,
treba kratko opisati djelatnosti koje pretežno izvodi (npr. pošumljavanje,
proizvodnja šumarskih sadnica, skupljanje šumarskih proizvoda, prijevoz
oblovine unutar šume itd.).

**3. SADRŽAJ IZVJEŠTAJA ŠUM-23/3M**

Za popunjavanje tabele 1 koristi se **Nomenklatura šumarskih proizvoda
i usluga - NŠPU 98** na razini sedmeroznamenkaste brojčane oznake. Detaljnije
razine koriste se kao opisne kako ne bi bilo nedoumica u svezi s razvrstavanjem
proizvoda. Za ostale tabele vrijede definicije dane uz izvještaj ŠUM-22/3M,
samo što se ovaj izvještaj odnosi na proizvodnju šumarstva i sječu šuma
koju ne objavljuju poslovni subjekti već fizičke osobe - obrtnici.

**Tabela 1. PROIZVODNJA I PRODAJA ŠUMARSKIH PROIZVODA U IZVJEŠTAJNOM
TROMJESEČJU**

**Tabelu 1.** ispunjavaju obrtnici koji se bave iskorištavanjem šuma,
odnosno koji obavljaju djelatnost sječe u šumama ili izvan njih; koji se
bave iskorištavanjem dubećih zaliha drveta na oraničnim površinama, u drvoredima,
u zaštitnim pojasima kao i na plantažama drveća, namijenjenog primarno
njihovom iskorištavanju u šumarstvu i sječi drva.

Tabela se ispunjava na temelju Nomenklature šumarskih proizvoda i usluga
- NŠPU 98, na agregiranoj razini proizvoda odnosno na **razini sedmeroznamenkaste
brojčane oznake,** koja je već upisana u tabelu, zajedno s nazivom proizvoda
i jedinicom mjere u kojoj se podaci iskazuju. NŠPU 98 (koja je satavni
dio ovih statističkih standarda) treba se koristiti kod utvrđivanja brojčanih
oznaka za razvrstavanje proizvoda niže razine detaljnosti od onih agregiranih
i upisanih u izvještaj.

**Stupci 1, 2, i 3**

**U stupac 1** upisana je šifra - brojčana oznaka proizvoda, **u
stupac 2** naziv proizvoda, a u **stupac 3** oznaka jedinice mjere
u kojoj je obvezatno iskazivanje podataka.

Šifra agregiranih šumarskih proizvoda sastavljena za ovaj izvještaj,
sastoji se od sedam znamenaka (cjeloviti NŠPU 98 ima devet znamenaka, vidi
objašnjenja pod II.a, točka 1). Prvih šest znamenaka preuzeto je iz Klasifikacije
proizvoda po djelatnostima - KPD RH (objavljene u Narodne novine 68/97),
sljedeća sedma znamenka izvorno je preuzeta iz "Liste karakterističnih
proizvoda šumarstva", koju je izradio Eurostat - Statistički ured Europske
unije. Proizvod na nižim razinama agregacije (osmeroznamenkaste i deveteroznamenkaste
brojčane oznake) u cijelosti pripadaju agregiranom proizvodu na sedmeroznamenkastoj
razini nomenklature NŠPU 98.

**Stupci 4, 5 i 6**

Podaci u stupcima 4, 5 i 6 iskazuju se na osnovi izvršenog premjera
šumarskih proizvoda.

**U stupcu 4** iskazuju se podaci o proizvedenim količinama šumarskih
proizvoda prema NŠPU 98, a prema već upisanim šiframa proizvoda, nazivima
i jedinicama mjere na izvještaju ŠUM-23/3M (stupci 1, 2 i 3). Podaci se
iskazuju za količine proizvedene u izvještajnom tromjesečju (ne kumulirano).
Ovdje je uključena i proizvodnja neprerađenih proizvoda s plantaža unutar
šuma ili izvan njih npr. plantaže topola, plantaže pitomog kestena ili
oraha koje se uzgajaju primarno radi drveta, šumarskih rasadnika koji se
uzgajaju u šumama za vlastite potrebe. Podatke o proizvedenim količinama
pojedinih proizvoda treba upisati na temelju premjera šumarskih proizvoda
obrtnika. Ako proizvodi prolaze kroz skladište neprerađenog drva iz vlastite
proizvodnje, podatke o proizvodnji treba preuzeti iz knjigovodstvenih evidencija,
ukoliko se vode pri stovarištima ili skladištima i ukoliko njima raspolažu
statističke jedinice.

**U stupcu 5** iskazuje se količina šumarskih proizvoda, sa stanjem
posljednjeg radnog dana u izvještajnom tromjesečju. Zalihe se iskazuju
ukupno bez obzira na to nalaze li se kod panja, na privremenom ili glavnom
stovarištu.

Ovdje se iskazuju samo vlastite zalihe proizvedenih šumarskih proizvoda
izvještajne jedinice koji su namijenjeni prodaji. Ne iskazuju se količine
zaliha namijenjenih vlastitoj intermedijarnoj potrošnji, već isključivo
zalihe namijenjene tržištu.

Matematički se zalihe, u normalnim okolnostima, mogu prekontrolirati
sljedećom formulom:

|  |
| --- |
| zalihe posljednjeg radnog dana prethodnog tromjesečja +        proizvodnja u izvještajnom tromjesečju - prodaja u      izvještajnom tromjesečju = zalihe na kraju tromjesečja |

**U stupcu 6** iskazuju se podaci o prodanim količinama šumarskih
proizvoda, za svaki proizvod prikazan u stupcu 4, u izvještajnom tromjesečju
(ne kumulirano). Ukoliko dođe do povrata prodanih količina, statistička
jedinica - obrtnik treba dostaviti ispravak za prethodna tromjesečja, kako
bi DZS mogao ispraviti kumulativ koji će se formirati obradom podataka
na elektronskom mediju. Pod prodanim proizvodima treba prikazati, uz proizvode
prodane trećim licima, i proizvode za vlastitu izgradnju (npr. trupci za
izgradnju nastamba u šumi za zaposlenike), davanja zaposlenicima u naturi,
te proizvode za reprodukcijsku potrošnju u statističkoj jedinici (npr.
šumarske sadnice iz rasadnika).

INTERMEDIJARNA POTROŠNJA IZVJEŠTAJNE JEDINICE - OBRTNIKA

**Tabela 2.** odnosi se na intermedijarnu potrošnju dobara i usluga
(inputa u proizvodnju) statističke jedinice - obrtnika, iskazanu vrijednosno.

Pod intermedijarnom potrošnjom iskazat će se, u ovom izvještaju, **količine
nabavljenih dobara i usluga statističke jedinice - obrtnika,** koji su
utrošeni u cijelosti u izvještajnom tromjesečju za proizvodnju šumarstva
i sječe drva te usluga povezanih s njima, bez obzira na to jesu li domaćeg
ili uvoznog porijekla.

Vrijednost nabavljenih količina dobara i usluga iskazuje se u nabavnim
cijenama za srodna dobra i usluge na dan kada su "de facto" utrošene, odnosno
kada ulaze u proizvodnju šumarstva i sječe drva ili usluga povezanih s
njima.

|  |
| --- |
| Za dodatna objašnjenja definicija i pojmova intermedijarne     potrošnje vidi upute za tabele 3.-6. izvještaja ŠUM-22/3M,        koje vrijede i za ovaj izvještaj. |

**Tabela 2. UTROŠAK ENERGIJE, GORIVA, ŠUMARSKIH SADNICA, GNOJIVA, SREDSTAVA
ZA POBOLJŠANJE TLA I SREDSTAVA ZA ZAŠTITU ŠUMA U IZVJEŠTAJNOM TROMJESEČJU**

Podaci o **vrijednosti intermedijarne potrošnje statističke jedinice
- obrtnika,** iskazuju se za vrijednost utrošene energije i goriva; šumarskih
sadnica, gnojiva i sredstva za poboljšanje tla; i sredstava za zaštitu
šuma, i to u tisućama kuna, bez obzira na njihovo porijeklo (domaće ili
uvozno), koje je u cijelosti utrošila statistička jedinica - obrtnik, u
izvještajnom tromjesečju, za proizvodnju šumarstva i sječe drva (prikazanu
u tabeli 1) ili usluga povezanih s njima (prikazanih u tabeli 3, stupac
2).

Podaci o **vrijednosti nabavljene energije i goriva; šumarskih sadnica,
gnojiva i sredstava za poboljšanje tla i sredstava za zaštitu šuma,** ili
izvršenih usluga održavanja i popravaka utrošenog u izvještajnom tromjesečju,
iskazuju se u nabavnim cijenama koje su bile uobičajene u vrijeme utroška
za sličan repromaterijal ili plaćene usluge, izraženi u **tisućama kuna,**grupirani prema vrsti intermedijarne potrošnje u stupcima 1, 2 i 3.

**U stupcu 1** iskazuje se nabavna vrijednost utrošene radne energije
i goriva (npr. električne energije, motornog benzina, mazuta, motornih
ulja i dr. maziva), koji su u cijelosti utrošeni u statističkoj jedinici,
u izvještajnom tromjesečju, za proizvodnju šumarstva i sječe drva ili usluga
povezanih s njima;

**U stupcu 2** iskazuje se nabavna vrijednost utrošenih šumarskih
sadnica, gnojiva, sredstava za poboljšanje tla, i sredstava za zaštitu
šuma (npr. fungicidi, insekticidi, herbicidi i ostala sredstva za zaštitu
šuma), koji su u cijelosti utrošeni u statističkoj jedinici, u izvještajnom
tromjesečju za proizvodnju šumarstva i sječe drva ili usluga povezanih
s njima;

**U stupcu 3** iskazuje se nabavna vrijednost utrošenih materijala
(npr. malih alata, lakih priključaka i druge opreme male vrijednosti, te
potrošnog materijala za šumarstvo) koji su u cijelosti utrošeni u statističkoj
jedinici, u izvještajnom tromjesečju za proizvodnju šumarstva i sječe drva
ili usluga povezanih s njima, kao i *vrijednost usluga tekućeg održavanja
i popravaka vozila, šumarskih strojeva i dr. opreme, rezervnih dijelova
za održavanje i popravke (npr. guma, oštrica za pile i sl.), troškova plaćenih
usluga radnika (mehaničara, električara i dr.),* kao i dr. usluga isplaćenih
na temelju ugovora trećim licima (npr. troškovi iznajmljivanja opreme ili
radne snage i sl.), a koje su u cijelosti izvršene u statističkoj jedinici,
u izvještajnom tromjesečju za proizvodnju šumarstva i sječe drva ili usluga
povezanih s njima.

**Isključena je vrijednost usluga** održavanja i popravaka fiksne
aktive (šumarskih i dr. zgrada te njihovih materijalnih troškova kao i
troškova radne snage) i ne iskazuje se u ovom izvještaju.

**Tabela 3. BROJ ZAPOSLENIKA I VRIJEDNOST IZVRŠENIH USLUGA U ŠUMARSTVU
I SJEČI DRVA U IZVJEŠTAJNOM TROMJESEČJU**

**U stupcu 1** iskazuju se podaci o broju zaposlenika sa **stanjem
posljednjeg radnog dana u izvještajnom tromjesečju** prema kadrovskoj
evidenciji, bez obzira na to jesu li zaposlenici toga dana bili prisutni
na poslu ili su izostali iz posla radi korištenja godišnjeg odmora, bolesti,
slobodnih dana i sl. U ovom izvještaju obuhvaćaju se svi zaposlenici izvještajne
jedinice - obrtnika, bez obzira na status zaposlenosti tj. bez obzira na
to jesu li zasnovali radni odnos na određeno ili neodređeno vrijeme ili
na neki drugi način.

Ovdje se iskazuju **samo zaposlenici koji obavljaju djelatnost šumarstva
i sječe drva,** odnosno koji obavljaju djelatnosti iz područja A i odjeljka
"02 - Šumarstvo i sječa drva te usluge povezane s njima" po NKD-u, kao
i zaposlenici na pomoćnim poslovima npr. raznovrsnim administrativnim poslovima,
i sl., ukoliko su vezani uz djelatnosti šumarstva kako je definirano NKD-om
odjeljkom 02.

**Ne iskazuju se** zaposlenici koji su u izvještajnom tromjesečju
obavljali **nešumarske djelatnosti** u statističkoj jedinici, kao npr.
zaposlenici na izvanšumarskom prijevozu, zaposlenici koji su obavljali
poljoprivredne, industrijske ili trgovačke djelatnosti, zaposlenici u restoranima
ili objektima za smještaj statističkih jedinica - obrtnika, zaposlenici
na djelatnostima u svezi s lovstvom i brigom o divljači i drugim nešumarskim
djelatnostima.

**U stupcu 2** iskazuje se vrijednost usluga koje je izvršila statistička
jedinica na temelju ugovora i za račun trećih osoba, u tisućama kuna, kako
je definirano u KPD potkategorijom "02.01.06. - Usluge uzgajanja šumarskog
drveća", a koje uključuju: sadnju, rasađivanje, presađivanje, prorjeđivanje,
inventiranje u šume, procjenu drvne mase, zaštitu od požara i dr. Isto
tako iskazuje se i vrijednost usluga koje je izvršila statistička jedinica
na temelju ugovora i za račun trećih osoba, u izvještajnom tromjesečju,
kako je definirano u KPD potkategorijom "02.02.10 - Usluge u svezi sa sječom
drva", **a koje** uključuju: rušenje stabala, rezanje, krčenje, prijevoz
oblovine unutar šume i dr. usluge povezane s iskorištavanjem (proizvodnjom)
šuma.

Kod ispunjavanja ove tabele posebice treba pripaziti na razlikovanje
između prikazivanja podataka o proizvodnji šumarstva i sječe drva i usluga
za treće osobe, kako ne bi došlo do dvostrukosti u ***iskazivanju podataka
između izvršitelja i naručitelja.*** Npr. ako obrtnik - izvršitelj,
za račun naručitelja - uprave šuma, obavi sječu drva ili proizvodnju drvnih
proizvoda, on ne ispunjava tabelu 1., s obzirom da to ne predstavlja njegovu
proizvodnju, već ispunjava tabelu 3 (stupac 2) vrijednost izvršene usluge,
a proizvodnju šumarskih proizvoda, na svom izvještaju prikazuje uprava
šuma - naručitelj za čiji se račun usluga izvršila te ispunjava tabelu
1. Suprotno tome, ako obrtnik otkupi ili zakupi dubeće zalihe od trećih
osoba, izvrši sječu odnosno proizvodnju šumarskih sortimenata za svoj račun,
ne popunjava ovu tabelu 3, već je u tabeli 1. prikazuje kao vlastitu proizvodnju,
dok vlasnik dubećih zaliha ne iskazuje ništa.

Ovdje se **ne iskazuje vrijednost sljedećih usluga:**

- izvršenih **nešumarskih usluga** naplaćenih od trećih osoba (potraživanja)
statističke jedinice - obrtnika za račun trećih osoba, na temelju ugovora
(npr. usluge lovstva i brige o divljači, usluge hotela i restorana i sl.)

- izvršenih usluga za **vlastitu proizvodnju** izvještajne jedinice
- obrtnika

- izvršenih usluga trećih osoba, odnosno iznosa koje je izvještajna
jedinica platila trećim osobama (dugovanje), a koje se iskazuju u tabeli
2, stupac 3.

II.c UPUTE ZA ISPUNJAVANJE IZVJEŠTAJA ŠUM-24/3M (PRIVATNE ŠUME)

**OPĆE UPUTE ZA IZVJEŠTAJ ŠUM-24/3M**

**Statističke jedinice** za ispunjavanje izvještaja ŠUM-24/3M jesu
sve fizičke osobe - **privatni vlasnici šuma,** koji se bave proizvodnjom
šumarstva i sječe drva. Dakle, statističke su jedinice privatni vlasnici
šuma koji se bave djelatnošću šumarstva i sječe drva te usluge povezanih
s njima (kako je definirano NKD-om odjeljkom 02), bez obzira na to je li
to iskorištavanje šuma namijenjeno njihovoj vlastitoj potrošnji ili prodaji.

**Izvještajne jedinice.** *Podatke za statističke jedinice ispunjavaju
uprava šuma poduzeća "Hrvatske šume" kao izvještajne jedinice, skupno na
razini županije, na osnovi njihove evidencije o sječi i na temelju ovih
uputa.* Ukoliko uprave šuma ne raspolažu evidencijama o sječi, podaci
će se procijeniti na temelju ocjene stručnjaka u upravama šuma.

**Vrijeme, metoda i pravna osnova.** Za ovo istraživanje koristi
se izvještajna metoda. Izvještaje ŠUM-24/M dostavljaju izvještajne jedinice
DZS-u tromjesečno, prema sljedećoj dinamici: za prvo tromjesečje (siječanj
- ožujak), drugo tromjesečje (travanj - lipanj), treće tromjesečje (srpanj
- rujan) i četvrto tromjesečje (listopad - prosinac) izvještajne godine.
Popunjene izvještaje ŠUM-24/3M izvještajne su jedinice dužne dostaviti
nadležnom statističkom tijelu u roku koji im ono odredi, na osnovi Programa
statističkih istraživanja za tekuću kalendarsku godinu, a obveza njihovog
ispunjavanja temelji se na Zakonu o statistici (Narodne novine, br. 52/94).

**Obuhvat**

**Obrazac ŠUM-24/3M (PRIVATNE ŠUME) ima skraćeni sadržaj** u odnosu
na obrazac ŠUM-22/3M i ŠUM-23/3M, koji se ispunjava za poslovne subjekte
i obrtnike, ali se opće upute ovih statističkih standarda za šumarstvo
i sječu drva odnose i na ovaj izvještaj (vidi poglavlje I i uvod za II.a).

Potrebno je **napomenuti** da smo ovim izvještajem htjeli što manje
opteretiti izvještajne jedinice - koje su obvezatne popuniti ovaj izvještaj.
Iz tih razloga ovaj izvještaj, ŠUM-24/3M, ima vrlo sužen sadržaj. Njime
se traže samo osnovni podaci za proizvodnju šumarstva i sječe drva vlasnika
privatnih šuma, koji su neophodni za osiguranje reprezentativnosti i pouzdanosti
statističkih informacija o proizvodnji i šumarstvu i sječi drva.

Izvještajima ŠUM-22/3M, ŠUM-23/3M i ŠUM-24/3M potrebno je osigurati
dovoljan broj izvještajnih jedinica koje se bave iskorištavanjem državnih
i privatnih šuma te usluga povezanih s njima, tako da te statističke jedinice
sudjeluju s najmanje 90% u (bruto) domaćem proizvodu razreda 02.01 - Šumarstvo
i sječa drva i 02.02 - Usluge povezane sa šumarstvom i sječom drva po NKD-u.

**Način upisivanja podataka.** Na sva pitanja (identifikacijski podaci)
uz koja su tiskane crte, odgovori se upisuju na crte. Na ostala pitanja
odgovara se upisivanjem brojčanih oznaka u predviđena polja. Svi podaci
u izvještaj se upisuju kao cijeli brojevi, bez decimala, i to u jedinici
mjere koja je označena u pojedinim tabelama izvještaja (m3, tis. kom, tis.
kuna, broj zaposlenika, tona i dr.).

**1. PODACI O JEDINICI ZA KOJU SE PODNOSI IZVJEŠTAJ (PRIVATNE ŠUME)**

U zaglavlju obrasca ŠUM-24/3M daju se podaci o jedinicama za koje se
podnosi izvještaj.

**a) i b) ŽUPANIJA, GRAD/OPĆINA, MJESTO.** Upisuju se adresni podaci
o teritorijalnom području na koje se odnose evidencije o sječi vlastitih
šuma, odnosno skupni podaci o sječi šuma od privatnih vlasnika šuma.

**d) DJELATNOST (podrazred).** Upisana je brojčana oznaka podrazreda
djelatnosti "02. 01. 0- Šumarstvo i sječa drva" prema Nacionalnoj klasifikaciji
djelatnosti - NKD (Narodne novine br. 3/97), za koju se traže podaci.

**2. SADRŽAJ IZVJEŠTAJA ŠUM-23/3M**

Izvještaj ŠUM-24/3M sastoji se od samo jedne tabele koju treba ispuniti
za proizvodnju i sječu drva privatnih vlasnika šuma. Ovaj izvještaj ispunjava
se skupno, za sve statističke jedinice - vlasnike privatnih šuma za koje
postoji evidencija o sječi, na teritoriju iste županije. Za ispunjavanje
tabele 1, koristi se Nomenklatura šumarskih proizvoda i usluga - NŠPU 98
na razini sedmeroznamenkaste brojčane oznake, detaljnije razine NŠPU 98
koriste se kao opisne, kako ne bi bilo nedoumica u svezi s razvrstavanjem
proizvoda. Za iskazivanje podataka o proizvedenim količinama proizvoda
šumarstva i sječe drva (stupac 4) u izvještajnom tromjesečju vrijede i
definicije dane uz izvještaj ŠUM-22/3M i ŠUM23/3M, samo što se ovaj izvještaj
odnosi na proizvodnju i sječu šuma na koje postoji pravo privatnog vlasništva.

**TABELA 1. PROIZVODNJA I PRODAJA ŠUMARSKIH PROIZVODA U IZVJEŠTAJNOM
TROMJESEČJU**

**Tabela 1.** - ispunjava se za statističke jedinice - privatne vlasnike
šuma, koji se bave iskorištavanjem vlastitih šuma, odnosno koji obavljaju
djelatnost sječe u šumama ili izvan njih, a na kojima postoji privatno
vlasništvo, bez obzira na to je li ta njihova proizvodnja namijenjena daljnjoj
prodaji ili za vlastite potrebe.

Tabelu 1. ispunjavaju izvještajne jedinice na temelju *Nomenklature
šumarskih proizvoda i usluga - NŠPU 98*, na agregiranoj razini proizvoda
odnosno na **razini sedmeroznamenkaste brojčane oznake** koja je već
upisana u tabelu, zajedno s nazivom proizvoda i jedinicom mjere u kojoj
se podaci trebaju iskazati. NŠPU 98 (koja je sastavni dio ovih statističkih
standarda) treba se koristiti kod utvrđivanja brojčanih oznaka za razvrstavanje
proizvoda niže razine detaljnosti od onih agregiranih i upisanih u izvještaj.

**Stupci 1, 2 i 3**

**U stupac 1** upisana je šifra - brojčana oznaka proizvoda, **u
stupac 2** naziv proizvoda, a u **stupac 3** oznaka jedinice mjere
u kojoj je obvezatno iskazivanje podataka.

Šifra agregiranih šumarskih proizvoda sastavljena za ovaj izvještaj,
sastoji se od sedam znamenaka (cjelovita NŠPU 98 ima devet znamenaka, vidi
objašnjenja pod II.a, točka 1). Prvih šest znamenaka preuzeto je iz Klasifikacije
proizvoda po djelatnostima - KPD RH (objavljene u Narodnim novinama 68/97),
sljedeća sedma znamenka izvorno je preuzeta iz "Liste karakterističnih
proizvoda šumarstva", koju je izradio Eurostat - Statistički ured Europske
unije. Proizvodi na nižim razinama agregacije (osmeroznamenkaste i deveteroznamenkaste
brojčane oznake) u cijelosti pripadaju agregiranom proizvodu na sedmeroznamenkastoj
razini nomenklature NŠPU 98.

**Stupci 4, 5 i 6**

Podaci u stupcima 4, 5 i 6 iskazuju se na osnovi izvršenog premjera
šumarskih proizvoda.

**U stupcu 4** iskazuju se podaci o **proizvedenim količinama**
šumarskih sortimenata (proizvoda) prema NŠPU 98, a prema već upisanim šiframa
proizvoda, nazivima i jedinicama mjere (stupci 1, 2 i 3), na izvještaju
ŠUM-24/3M. Podaci se iskazuju za količine proizvedene u izvještajnom tromjesečju
(ne kumulirano). Podaci o proizvedenim količinama po vrstama proizvoda
šumarstva i sječe drva treba upisati na temelju evidencije o sječi uprave
šuma javnog poduzeća "Hrvatske šume" za privatne vlasnike šuma bez obzira
na njihovu namjenu tj. bez obzira na to jesu li namijenjene daljnjoj prodaji,
ili za vlastite potrebe vlasnika šume.

**U stupcu 5** iskazuju se količine proizvoda, namijenjenih osobnoj
potrošnji vlasnika šuma, u izvještajnom tromjesečju.

**U stupcu 6** iskazuju se podaci o količinama šumarskih proizvoda,
namijenjenih prodaji, tijekom izvještajnog tromjesečja (ne kumulirano).

**III. NOMENKLATURA ŠUMARSKIH PROIZVODA I USLUGA - NŠPU 98**

Nomenklatura NŠPU 98 izrađena je za potrebe statistike šumarstva. Izrađena
je na temelju "Liste karakterističnih proizvoda djelatnosti šumarstva"
(List of characteristic products of forestry "industry") koju je izradio
Eurostat - Statistički ured Europske unije i objavio kao integralni dio
Priručnika za ekonomske račune poljoprivrede i šumarstva (Manual on the
**E**conomic **A**ccounts of **A**griculture and Forestry - EAA)
u studenom 1997.

Brojčana oznaka NŠPU je hijerarhijska nomenklatura koja na najnižoj
razini proizvoda ili usluga ima deveteroznamenkastu brojčanu oznaku i može
se prikazati na temelju sljedećeg uzorka: XX.XX.YY.ZZN. Prve četiri brojčane
oznake (XX.XX) preuzete su iz strukture i sadržaja razreda NKD-a, dodatne
dvije brojčane oznake (YY) predstavljaju potkategorije KPD-a (Klasifikacija
proizvoda po djelatnostima RH - KPD, Narodne novine 68/97), a preostale
dvije (ZZ) preuzete su iz izvorne Liste EU. Deveta brojčana oznaka (N)
predstavlja dodatnu nacionalnu razinu, uvedenu zbog potrebe detaljnog praćenja
određenih proizvoda s Liste EU. Nomenklaturom su zadane i jedinice mjere
prema kojima se upisuju podaci u tabele, a na desnoj strani izrađene su
korespondentne veze s proizvodima Carinske tarife RH (Narodne novine br.
49/96).

U NŠPU 98, koja je izrađena sa svim hijerarhijskim razinama, cjelovito
i konzistentno pokriva djelatnost iz odjeljaka 02 - Šumarstvo i sječa šuma
te usluge povezane s njima. Koristit će se za potrebe agregiranja podataka
do razine odjeljka, dok je detaljnost razina proizvoda i usluga, koje se
upisuju u pojedinačne izvještaje određena već upisanim šiframa i nazivima
proizvoda u izvještajima ŠUM-22/3M (9-znamenkasta šifra), a ŠUM-23/3M i
ŠUM-24/3 (7-znamenkasta šifra), na kojoj su izvještajne jedinice dužne
popuniti svoje podatke. Nomenklatura sa svim razinama treba se koristiti
kao konzultacijska, radi lakšeg pronalaženja proizvoda ili usluga koje
nisu eksplicitno navedene nazivom proizvoda u izvještajima, a ujedno će
koristiti svim korisnicima podataka te prilikom objavljivanja agregata
kako bi se prepoznao njihov sadržaj.

**1. Definicije**

**TRUPCI** (listača i četinjača) su dijelovi debla koji su namijenjeni
daljem prerađivanju piljenjem ponekad rezanjem ili ljuštenjem, budući da
imaju povoljna fizička i kemijska svojstva, te su namijenjeni za industrijsku
preradu. To su trupci za rezanje te trupci za furnir i ljuštenje. Dužina
im je od 2 m naviše. Najmanji srednji promjer bez kore iznosi od 30 do
50 cm, ovisno o vrsti drveta.

**JAMSKO DRVO** (listača i četinjača) namijenjeno je za razne tehničke
svrhe, jer ima vrlo povoljna fizička i kemijska svojstva. To je drvo koje
se upotrebljava za izgradnju i održavanje jamskih rovova i okna, dakle
za gradnju u zemlji i pod zemljom. Ono mora biti čvrsto, trajno, lako,
što znači kvalitativno zdravo, bez kvrga i grešaka. Za jamsko drvo najčešće
se upotrebljava hrastovina, bukovina, kestenovina, a od četinjača smrekovina,
jelovina, borovina.

**OSTALO DUGO DRVO** (listača i četinjača) obuhvaća sve vrste drveta
pogodne za mehaničku preradu, stupove za elektrovodove i TT vodove te ostalo
oblo drvo. Stupovi za vodove su obla građa, odnosno deblovina, koja nije
namijenjena daljoj preradi, već se upotrebljava u obliku u kome je u šumi
izrađena za telekomunikacijske i elektroenergetske vodove. Izrađuju se
od svih vrsta hrasta (osim cera), zatim od pitomog kestena i bagrema, od
jele, smreke, bijelog i crnog bora. Sijeku se zimi, a kora i liko moraju
biti potpuno skinuti.

**PROSTORNO DRVO** (listača i četinjača) obuhvaća drvo za drvene
ploče, (pogodno za mehaničku preradu), a celulozno i taninsko drvo, zbog
svog povoljnog kemijskog svojstva, pogodno je za kemijsku preradu. Drvo
za celulozu i drvene ploče je oblo i cijepano drvo četinjača, bukve i mekih
listača. Namijenjeno je proizvodnji celuloze i umjetnih vlakana. Celulozno
drvo je trgovački proizvod, koji se proizvodi u šumi i doprema u tvornice
celuloze i papira, gdje služi kao sirovina ili za dobivanje celuloze mehaničkim
ili kemijskim načinom. Taninsko drvo je sirovina iz koje se preradom dobivaju
taninski ekstrakti. Mora biti zdravo i očišćeno od truleži. Izrađuje se
od hrastovine i pitome kestenovine kao cjepanice, oblice i gule. Kao taninsko
drvo upotrebljavaju se i panjevina, pilanski ostaci i piljevina.

**OGRJEVNO DRVO** (listača i četinjača) namijenjeno je neposredno
za ogrjev ili za proizvodnju drvenog ugljena. To je drvo kome se iskorištava
njegova snaga grijanja. Zato je vrlo važan stupanj suhoće, dimenzije kao
i način slaganja. Po vrsti drveta razlikujemo tvrdo ogrjevno drvo (bukovina,
grabovina, cerovina, hrastovina) i meko ogrjevno drvo (brezovina, topolovina,
vrbovina, johovina).

**OSTALO GRUBO OBRAĐENO DRVO** obuhvaća sitno tehničko drvo, pogodno
za izradu drvenih motki i kolja, raznih letvi i stupova za ogradu, ručica
za alat i sl. Izrađuju se od izbojaka iz panja, pitomog kestena, hrasta,
jasena, drena, trešnje, višnje i dr. Sijeku se zimi.

**OSTALI ŠUMARSKI PROIZVODI** uključuju dijelove bilja za ukrašavanje,
rezana božićna drvca, raznovrsni biljni materijal za pletenje, punjenje,
tapeciranje, bojenje, te žir, kesten i sl.

***2. Nomenklatura šumarskih proizvoda i usluga – NŠPU '98***

IV. Ova Nomenklatura šumarskih proizvoda i usluga \_ NPŠU 98 s metodološkim
uputama za tromjesečne izvještaje šumarstva (ŠUM-22/3M, ŠUM-23/3M, ŠUM-24/3M),
primjenjuje se danom objave u "Narodnim novinama".

Klasa: 950-01/98-01/18
Urbroj: 555-01-01-98-18
Zagreb, 25. ožujka 1998.

Ravnatelj **mr. sc. Ivan Rusan,** v. r.

![](dodatni/370535.gif)
![](dodatni/370536.gif)
![](dodatni/370537.gif)
![](dodatni/370538.gif)
![](dodatni/370539.gif)
![](dodatni/370540.gif)
![](dodatni/370541.gif)
![](dodatni/370542.gif)
![](dodatni/370543.gif)
![](dodatni/370544.gif)

Ostalo, NN 46/1998-562
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)